Broj: 711-I-2908-M-206/23-02-21

Zagreb, 08. prosinca 2023.

**KATARINA MARČIĆ**

općinska načelnica Općine Bol

**Predmet: mišljenje na zahtjev Katarine Marčić,**

- daje se

Povjerenstvo za odlučivanje o sukobu interesa (dalje: Povjerenstvo) dana 22. studenog 2023. pod brojem 711-U-8044-M-206/23-01-25 zaprimilo je zahtjev za mišljenje koji je podnijela Katarina Marčić, općinska načelnica Općine Bol.

U podnesenom zahtjevu obveznica navodi kako je na temelju članka 5. Odluke o obavljanju prijevoza putnika cestovnim vlakom u Općini Bol ("Službeni glasnik Općine Bol” broj 6/23) i Odluke Općinske načelnice o raspisivanju Natječaja, Klasa: 340-01/23-01/06, Ur.broj: 21 81-18-02-23001 od 09. studenog 2023. godine Jedinstveni upravni odjel dana 09. studenog 2023. godine, na oglasnoj ploči i na službenim web stranicama Općine Bol, objavio javni natječaj za obavljanje prijevoza putnika cestovnim vlakom na području Općine Bol. Predmet javnog natječaja je obavljanje prijevoza putnika sa dva cestovna vlaka na području Općine Bol.

Obveznica nadalje navodi da je na javni natječaj pristiglo više molbi, a između ostalih i molba obrta Ferata-BoI, vlasnik …………… koji je djelatnost prijevoza turističkim vlakićem na području općine obavljala posljednjih 10 godina, temeljem prethodna dva natječaja, dakle davno prije nego je obveznica postala načelnica Općine Bol i samim time obveznica sukladno Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI).

Zaključno obveznica navodi da je vlasnica obrta Ferata, …………… tetka (po ocu) njenog supruga. Time nije povezana osoba u smislu Zakona, međutim obveznica samostalno procjenjuje da postoji potencijalni sukob interesa (članak 2. stavak 2. ZSSI-a).

S obzirom na navedeno, obveznica navodi da će se izuzeti od odlučivanja o izboru najpovoljnijih ponuditelja za cestovni vlak, a te traži mišljenje tko bi trebao umjesto nje, koju je Općinsko vijeće ovlastilo, donijeti tu odluku posebice uzevši u obzir da je Općina Bol mala Općina i da nemju izabranog zamjenika načelnika.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. ZSSI-a na 33. sjednici održanoj 08. prosinca 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka Zakona propisano je da sukob interesa postoji kad su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI-a propisano je da je da su članovi obitelji obveznika njegov bračni ili izvanbračni drug, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok su sukladno stavku 6. istog članka povezane osobe osobe navedene u stavku 3. kao i ostale osobe koje se prema drugim osnovama i okolnostima opravdano mogu smatrati sinteresno povezanim s obveznikom.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako zakonom nije drukčije propisano, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo prije svega ističe kako iz navoda obveznice proizlazi da je ista u konkretnom slučaju svoje ponašanje uskladila sa člankom 8. i 9. ZSSI-a.

Nadalje, Ministarstvo pravosuđa i uprave je u dopisu KLASA:024-03/22-01/193 URBROJ: 514-07-02-01/02-22-02 od 06. prosinca 2022. iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina. Prema mišljenju navedenog Ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

U ovom slučaju s obzirom da Općina Bol ima Jedinstveni upravni odjel kojem je na čelu pročelnik i da općina nema zamjenika prethodno navedena pojedina ovlast može se prenijeti na pročelnika toga Odjela.

Slijedom svega navedenog, Povjerenstvo je dalo mišljenje kao što je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Katarini Marčić, elektroničkom dostavom
2. Objava na internetskoj stranici Povjerensvta
3. Pismohrana